Regstappe kom ná dodelike Jhb-brandŉ Emosionele gedenkdiens is Woensdag by Ellispark in Johannesburg gehou vir die drie gevalle brandbestryders wat hul lewens verloor het tydens die verwoestende brand verlede week in die Johannesburgse middestad. Foto: ANA. Zwelinzima Vavi, sekretaris-generaal van die South African Federation of Trade Unions (Saftu), het Woensdag tydens die emosionele gedenkdiens vir die drie gevalle brandbestryders wat hul lewens tydens die verwoestende brand verlede week in die Johannesburgse middestad verloor het, gesê Saftu is van voorneme om die regering te dagvaar. “Hoe stuur jy brandbestryders in ŉ gebou in as jy weet daar is nie brandblussers nie? Ons gaan hulle namens daardie families en werkers dagvaar,” het Vavi gesê. Vavi het gesê “ons gaan nie na hierdie plekke toe om ons lewens en ons ledemate te verkoop nie”, maar dat dit plaasvind as gevolg van ŉ regering wat nie omgee nie. Vavi het gesê David Makhura, premier van Gauteng, het geweet die gebou voldoen net aan 21% van die gesondheid- en veiligheidstandaarde teenoor die wenslike 85% of hoër. Hy het Makhura daarvan beskuldig dat hy die brandbestryders na hul dood gestuur het. Die Bank of Lisbon-gebou huisves ook die departemente van gesondheid, menslike nedersettings, en samewerkende regering en tradisionele aangeleenthede. Simphiwe Moropane (28), Khathutshelo Muedi (37) en Mduduzi Ndlovu (40) is tydens die brand op 5 September dood. Mzukayise Zwane, ŉ brandbestryder wat oor die drie kollegas gepraat het, het ook die regering vir hul afsterwe blameer. “Die regering het daardie mense doodgemaak. Ons het nooit verwag om ŉ regeringsgebou wat nie voldoen aan regulasies teë te kom nie. Daar was geen water in daardie gebou nie,” het Zwane gesê. Die oorledenes sal onderskeidelik Vrydag, Saterdag en Sondag begrawe word.